Household behavior below the zero bound
Independent Research Fund Denmark
Københavns Universitet
Det dramatiske fald i centralbankernes renter er en af de mest opsigtsvækkende makroøkonomiske udviklinger over de sidste årtier. I Danmark har denne udvikling ført til indførelsen af negative renter på private konti for relativt store kundegrupper. I dette projekt undersøger vi betydningen af negative renter for privatforbrug og investeringer ved hjælp af detaljerede kundedata fra en stor dansk bank. Hypotesen er at forbrugere vil øge forbruget og investere mere i eksempelvis aktier og bolig, når de står overfor negative renter på deres almindelige bankindskud. Analysen vil særligt fokusere på adfærdsmekanismer, der kan føre til at forbrugere reagerer kraftigere på renteændringer under nul end over nul. Sådanne mekanismer omfatter ”tabsaversion”, hvor ubehaget ved tab overstiger glæden ved gevinster, og ”nominel illusion”, hvor finansielle beslutninger tages uden hensyn til inflation. Resultaterne af analysen er vigtige for at forstå effekterne af pengepolitik i det nuværende økonomiske miljø med ekstremt lave renter.
Research Projects (Max 10 MDKK) / DFF-Forskningsprojekt1 / grant